b'\n_START_ARTICLE_\nEugene (Oregon)\n_START_SECTION_\nMaantiede\n_START_PARAGRAPH_\nEugene sijaitsee Oregonin osavaltion l\xc3\xa4nsiosassa Willamette-joen varrella. Heti Eugenesta it\xc3\xa4\xc3\xa4n sijaitsee Springfieldin kaupunki, joka on osa Eugenen metropolialuetta. Matkaa Portlandin kaupunkiin pohjoisessa on noin 160 kilometri\xc3\xa4. Maantieteellisesti kaupunki on Tyynen valtameren ja Kaskadien vuoriston v\xc3\xa4liin j\xc3\xa4\xc3\xa4v\xc3\xa4n alueen puoliv\xc3\xa4liss\xc3\xa4._NEWLINE_Talvisin Eugenen seudun s\xc3\xa4\xc3\xa4h\xc3\xa4n vaikuttavat l\xc3\xa4mpim\xc3\xa4t tuulet lounaasta. Kes\xc3\xa4ll\xc3\xa4 ilmastoa puolestaan j\xc3\xa4\xc3\xa4hdytt\xc3\xa4v\xc3\xa4t tuulet luoteesta. Suurin osa vuosittaisesta sadannasta ajoittuu loka- ja toukokuun v\xc3\xa4liselle ajalle.\n_START_SECTION_\nHistoria\n_START_PARAGRAPH_\nEnnen eurooppalaistaustaisten siirtolaisten saapumista nykyisen Eugenen aluetta asuttivat kalapuya-intiaanit. Paikalliset alkuper\xc3\xa4isasukkaat tunsivat l\xc3\xa4heisen vuoren nimell\xc3\xa4  Ya-po-ah ja vuonna 1846 Eugene F. Skinner perusti paikalle siirtokunnan, joka kaavoitettiin vuonna 1852. Kaupungin kehityst\xc3\xa4 sen alkuper\xc3\xa4isell\xc3\xa4 paikalla vaikeuttivat sateet, joiden mukaan paikka sai lempinimen Skinner\xe2\x80\x99s Mudhole. Kaupunkia siirrettiin korkeampaan maastoon ja vuonna 1853 perustajansa mukaan nimetyst\xc3\xa4 kaupungista tuli Lanen piirikunnan keskus. Viel\xc3\xa4 samana vuonna Eugeneen perustettiin alueen ensimm\xc3\xa4inen postitoimisto ja vuonna 1876 perustettiin Oregonin yliopisto. Hallinnollisesti Eugenesta tehtiin kaupunki vuonna 1862._NEWLINE_Eugenesta liikenn\xc3\xb6itiin Portlandiin h\xc3\xb6yrylaivoilla aina vuoteen 1871 saakka, jolloin kaupunkiin vedettiin Oregon & California Railroad -rautatie. Mets\xc3\xa4teollisuudesta muodostui merkitt\xc3\xa4v\xc3\xa4 tulonl\xc3\xa4hde ja kaupunkiin perustettiin esimerkiksi sahoja ja laatikkotehtaita. Yhdysvaltain sis\xc3\xa4llissodan lopussa kaupungin asukasluku oli 1\xc2\xa0200. Kaupungin asukasluku kasvoi etenkin 1900-luvulla. Vuonna 1967 sen asukasluku oli 51\xc2\xa0000 ja vuonna 1980 jo 275\xc2\xa0000. Sittemmin kasvu hidastui mets\xc3\xa4teollisuuden vaikeuksien my\xc3\xb6t\xc3\xa4.\n_START_SECTION_\nTalous\n_START_PARAGRAPH_\nMets\xc3\xa4teollisuus kuuluu edelleen Eugenen merkitt\xc3\xa4vimpiin talouden aloihin. Eugene a sen l\xc3\xa4hialue on kuulunut Yhdysvaltojen suurimpiin havupuu- ja vanerintuotantoalueisiin. Mets\xc3\xa4teollisuuden ohella suuri merkitys on l\xc3\xa4hialueen maataloudella ja kaupungin oppilaitoksilla. Talouden suurempien osa-alueiden lis\xc3\xa4ksi Eugenessa on esimerkiksi elintarviketeollsuutta ja muuta kevytt\xc3\xa4 teollisuutta. Eugene on my\xc3\xb6s Etel\xc3\xa4-Oregonin v\xc3\xa4hitt\xc3\xa4is- ja tukkukaupan keskus. Oregonin yliopiston kampusalueen kahvilat, kirjakaupat ja taiden\xc3\xa4yttelyt ovat houkutelleet matkailijoita._NEWLINE_Kotitalouksien keskim\xc3\xa4\xc3\xa4r\xc3\xa4iset vuosittaiset ansiot Eugenessa aikav\xc3\xa4lill\xc3\xa4 2012\xe2\x80\x932016 olivat 44\xc2\xa0859 USD ja henkil\xc3\xb6\xc3\xa4 kohden 27\xc2\xa0167 USD. 23,1\xc2\xa0% v\xc3\xa4est\xc3\xb6st\xc3\xa4 eli k\xc3\xb6yhyysrajan alapuolella.\n_START_SECTION_\nV\xc3\xa4est\xc3\xb6\n_START_PARAGRAPH_\nEugenen asukasluku oli vuoden 2010 v\xc3\xa4est\xc3\xb6nlaskennan mukaan 156\xc2\xa0185 ja vuoden 2017 arvion mukaan 168\xc2\xa0916. Kaupungin suuremmalla metropolialueella oli vuonna 2010 yhteens\xc3\xa4 351\xc2\xa0715 asukasta. Eugenen kaupungin asukkaista 84,5\xc2\xa0% oli taustaltaan valkoisia, 1,9\xc2\xa0% afroamerikkalaisia, 1,1\xc2\xa0% intiaaneja, 9\xc2\xa0% latinoja mist\xc3\xa4 tahansa rodusta ja 4,3\xc2\xa0% aasialaisia. 11,2\xc2\xa0% kaupungin asukkaista puhui kotonaan jotakin muuta kielt\xc3\xa4, kuin englantia ja 8,1\xc2\xa0% kaupungin asukkaista oli syntynyt ulkomailla.\n_START_SECTION_\nKoulutus\n_START_PARAGRAPH_\nEugenessa sijaitsevia oppilaitoksia ovat esimerkiksi vuonna 1872 perustettu Oregonin yliopisto, vuonna 1895 perustettu Northwest Christian College ja vuonna 1965 perustettu Lane Community College.'